정조 16년
壬子五月二十二日巳時上御熙政堂藥房三提調時原任閣臣承候大臣備局堂上引見諸承旨持公事入侍時都提調洪樂性提調鄭昌順副提調趙尙鎭記事官李海淸徐有聞林景鎭醫官金光國李敬培白成一李惟喆領府事李福源原任直提學金憙朴祐源原任直閣徐鼎修鄭東浚徐龍輔直閣南公轍左議政蔡濟恭行司直吳載純左參贊金華鎭行副司直金尙集兵曹判書李秉模刑曹判書金思穆戶曹判書趙鼎鎭行副司直徐有大漢城左尹李漢豐開城留守李時秀校理申馥副校理李貞運持平崔重圭正言姜世綸行左承旨黃昇源右承旨李晩秀左副承旨申獻朝右副承旨徐榮輔同副承旨金孝建假注書鄭尙愚事變假注書金熙華以次進伏訖樂性等曰此月又當連日淸齋追慕冞切聖體若何上良久敎曰近日膈氣上升且有咯血之症今又發作恐有駭瞻之之慮少爲鎭定然後可以酬酢矣少頃樂性等曰王大妃殿氣候何如上曰一樣矣樂性等曰惠慶宮氣候當此時不嘏有損乎上曰幸無添損之節矣樂性等曰當此月逢此時又以近日章奏中不忍聞不敢提之事鎭日入徹慼我聖心以致玉候欠寧下情悶迫容有其極乎仍泣而奏曰臣等之忍蓄腔血而不敢開口者今幾年矣近見諸臣章奏衷情一倍憤激語未訖上曰卿且止予當下敎矣又敎曰都提調聽瑩班首旣未奏對則他大臣有難越次以對卿則先退留坐閤外待他大臣筵退詳聽下敎可也樂性先退上掩抑良久敎曰有人有國則天倫人常爲重有父子之倫然後有君臣之分近日爻象果何如也卿等以爲父子之倫不明則不忍聞之敎卿等一日坐予於此位而因予至此乎今日卿等斷不逞者一人頭以獻然後國可以爲國不然則不忍聞之敎福源則蒼黃逬出上曰諸臣聞下敎而敢如是雍容乎又何敢冠乎福源等免冠退伏協陽門外良久以司謁口傳下敎曰諸臣旣命退去則尙在閤外何也予僅過昨日神氣無以收拾諸臣若不退去則予將添病矣樂性等入請對啓辭以司謁口傳下敎曰退去樂性等焦迫罔措更入請對啓辭上以司謁口傳下敎曰斯速退去若不退去則當閉閤大小公事不爲酬應矣樂性等以伏聞俄者下敎求死不得之意仰奏上以司謁口傳下敎曰俄有一言下敎者而膈氣猝劇不得言及欲爲下敎只承旨一人入侍可也榮輔等以次進伏命書口傳下敎訖榮輔曰十行絲綸剖析精微義理昭揭奉書之際涕淚無從而第其句語往往有爲人臣子所不忍承聞者伏乞改下焉上曰勿復言仍敎曰持此下敎及甲申筵說抄出本出去示閤外諸臣而今此下敎所重有在諸臣冠而奉覽後如有闡明之方以司謁入奏可也榮輔承命出頒示樂性等奉覽訖以伏見口傳下敎與甲申筵說如此莫重莫大之事不可以司謁入稟恭俟賜對以爲仰奏之意轉稟以司謁口傳下敎曰卿等若果有闡明之方則予何難召接乎仍命諸臣入侍敎曰都提調病難陞殿勿爲入侍可也福源曰臣等伏承俄筵下敎不爲卽地致滅臣分都虧冥頑極矣又伏聞膈氣添加之敎下情萬萬罔措冒萬死登筵矣濟恭曰臣等今復着帽登殿人理滅絶無可達之辭矣他說則姑不可論而膈候俄間何如上曰往來之氣故升降不知一日幾次矣昌順曰醫官方待令茶飮之屬先爲議定千萬伏望上曰置之又敎曰今予之神氣實難酬接而俄者下敎非爲卿等之過也卿等冒熱守閤生病可慮且聞有闡明之方故召見矣濟恭曰臣請冒死仰奏矣臣之事殿下凡幾年也辭敎之間未嘗有疾言遽色臣等不勝欽仰而俄者下敎誠萬萬過中臣等抑鬱罔措而第伏念過費辭敎易致氣度上升恐有妨於保嗇聖躬之道矣上曰幾年不忍言不忍聞之事近因世道日下義理漸晦至有柳星漢者出卿以素所秉執首陳一箚予亦不得已而賜批又於兩耆臣疏批略爲敷示此蓋懸法象魏生道示人之意不如是則不可故也至於嶺儒千里裹足萬人聯名故旣賜批又引見縷縷筵敎悉爲敷示至命頒示中外者欲使今日臣子愚夫愚婦咸知義理源頭予意攸在矣近日諸臣之視若茶飯迭相謄呈有若予忍見忍聞者然已極怪駭而向日所謂方外儒生再疏承旨不爲開見亦不入徹未知疏語之何如而見兵曹草記有李昌壽擊鼓之事故問其委折則以儒疏中論斥李昌壽其從孫往疏廳仍爲割名而來故以此鳴冤云而日前提調入侍槪聞昌壽之被斥卽二件事而一則趙進道削科事一則章奏句語云而趙進道事則昌壽卽其時讀券官而旣有人言則陳疏引義不是異事至於章奏句語卽聖候平復之後也非但事實如此且昌壽於某年以箕伯有三月哭臨之事非但箕城人尙今傳之予聞於故相故相豈有私好於昌壽而然乎李昌壽之復擧仕路卽爲其父一着也乃反揷入於疏中而論斥之於此可以三隅反渠輩敢以莫重莫大至敬至嚴之事暗懷挾私之計乎一臠可知全鼎如李昌壽者揷入則安知不當入者不入不當入者入乎如是則義理漸至晦塞予意無以闡明甚至於一國共公之論又爲分門割戶看作遊戲之言豈有如許世界乎使予在此位而豈敢若是乎儒生輩尙可諉以不知事實而儒生中必多搢紳子姪亦安知不出於着帽下者乎予於疏批言之筵席敷示意謂今日廷臣有識者見而飮泣無知者聞而戰慄義理從此闡明予志庶皆領會矣今以儒疏言之非但批答無益筵敎無效竝與含哀茹慟忍而敷示之本意而相反寧不駭痛君君臣臣自是天經地義如此不已則不忍聞之敎卿等之所當爲者有二焉齊之以刑不如導之以禮闡明發揮於義理源頭使一世之人曉然開悟上也如或干戚之舞不可以爲力則拈出頑不率敎者一人施以三尺之律以明義理之不可泯秉執之不可撓可也於斯二者卿等思之濟恭曰凡今立於殿下之庭者孰不欽誦我聖上所秉執之至精至微之義乎以臣所見今世上決無如此之類聖慮恐涉過當且近日以來義理則明矣東國臣子三十年不敢言不忍言雖屋下對妻子之時不敢開口之事今則章奏言之婦孺誦之義理之明豈有加於此乎然而一或有挾雜私意以爲逞怨之計者眞亂臣也如是者國有常律何論致討齊之以刑不如導之以禮聖敎誠至當臣意則須使擧國之人怳然知此箇義理自無紛然之弊上也而今日闡揮之方俄下口傳下敎是也臣箚所云乞下哀痛之綸正欲得此下敎也嶺儒疏所請亦此也外此恐無他道矣上曰此義理卽天下萬世共公之大義理予言則猶似一己之私何以徵信於來後乎卿等自來秉執予不加勉而今日事深有望於李領府矣福源曰臣神精昏迷倉卒不能思得好道理而重臣徐有隣編書之請儘有意見以近日傳敎批答筵本彙成一書印頒於世則大義理源頭我聖上本意可以闡揮而前後諸賊之所以爲逆自可以彰著矣上曰此等文字朝紙已布筵本亦令勿祕有眼者皆見之則印與謄何間乎卿言未免問東答西矣天下莫重者倫常倫常不明則人不人國不國今之容喙者隱然以爲當行而不行當討而不討苟如是則其可曰倫常明而爲人爲國乎不忍聞之敎癰盛則潰之今之癰也可謂盛矣卿等須決之夫然後義理快伸予心得明予有拜先大王之顔矣亦可以展省於顯隆園矣昔日凶賊之生存於世者次第誅討幾乎無漏而皆屬之寡躬世之具眼者自當知之兩耆臣批答以借麟經之筆爲辭者此也孔子作春秋但曰春王正月則發揮其義者有左氏焉有公羊焉有穀梁焉其他敷衍而發明者不知幾十家凡義理微者其言隱微而隱者在乎聖人微者顯之隱者著之在乎後人乙丙所討之逆何莫非昔年之逆乎然而一部明義未嘗言某逆爲某年之賊者予意竊自附於麟經之筆法矣復賊事其窮凶極惡豈可一日容貸而亦必待渠之自干天誅然後誅之嶺儒入侍筵說中手握重兵寔繁其徒云云記注之誤故欲令改之而未果矣如復賊者豈以握重兵多徒黨不敢下手乎苟能細加紬繹於前後處分則予意所在庶幾領悉而曉悟近日爻象之所以致此者卿等試思之天理不明人紀不立而卿等在具瞻之位不思所以闡明之方乎濟恭曰不但齊之以刑不如導之以禮如或有不知者反謂此義理不得復言或如向年人不敢提說則旣伸之義理將歸復晦此亦不可不念矣上曰卿言雖似然矣亦豈有是慮乎濟恭曰苟欲究覈則何難之有乎上曰丙申師翰之獄蓋渠輩以不敢言於先大王御極之時者敢言於予之恭默之日窮凶絶悖故不得已設鞫處分今何可復以此事發問目究覈忍聞其不忍聞乎今日朝廷雖無紀綱使之自首則豈敢不爲而此亦不欲索言如可兵不血刃而牖迷曉惑使自底於義理大定則豈非拯濟一世之道乎今番所謂方外疏初次則猶付之隨衆波蕩之科只命還給而再次則非特隨衆而止專出挾雜此等之習敢售於今日朝廷乎如果有疏陳之意則何去而不爲見嶺儒再疏後始爲之者此果出於眞正忠憤乎如嶺儒疏只以義理爲主者可謂有識見遣辭之際或不無字句間妄發而遐方人無怪其未諳本事而然故予不責備而至於搢紳儒生之居在城闉者豈不知予意所在乎福源曰歲月浸遠伊時事實後生未得領會雖着帽者亦或有不知者矣上曰卿言慨然矣着帽之人豈不知此義乎知而言之無臣分也不知此義亦無臣分也其可成說乎卿言轉成語病矣福源曰臣所仰陳非謂自知聖意與義理也甲申筵話亦或有未及聞知者而精神昏迷辭不達意矣上曰今則闡明之方一付於卿等予不多誥此後事卿等善爲之也仍命李領府先退上曰次對爲之濟恭曰昨冬因畿伯所啓楊州新設討捕營而軍校料米依他例磨鍊會減之意今日畿營有所報來矣廣州討捕若移設楊州則軍校料米事當依例會減而聞楊廣竝設討捕云無前料米別爲磨鍊旣甚重難且聞楊民以新設大以爲不便云廣州若欲仍舊則楊州討捕不必疊設故敢達矣上曰莫若仍舊貫前若竝設則仍設不然則楊廣間無益處罷之可也出擧條濟恭曰楊下鎭革罷之議匪今斯今而尙此因循矣以今番道臣鎭堡革廢成冊見之本鎭鎭民不過十餘戶此固不成貌樣而所處又非關阨要害依前附之灣府差出別將使之因屬於白馬山城恐爲得宜故敢達矣上曰曾經箕伯亦陳所見可也左參贊金華鎭曰此鎭存罷無甚關緊革罷亦似不妨矣上曰依爲之出擧條濟恭曰因本司草記批旨海美船艙之洪州一面割屬一款置之就其中移繫之方詳探論道之意分付道帥臣矣卽見忠淸前監司朴天衡所報則枚擧水使牒呈以爲洪州西倉桶浦雖合船所而形便反不如本艙且土地人民旣不割屬則莫重戰船繫置他境終涉疎虞仍置舊所爲宜云道帥臣所報旣如此依前仍置之意分付何如上曰依爲之出擧條濟恭曰平山稅米濫捧無節一石所納加捧爲十三斗民不聊生呼訴備局非一非再臣於昨年以此陳達其所釐革之方出擧條申飭矣聞一鄕齊會公議酌定則奸鄕猾吏與所謂江主人名色者失其利竇必欲沮戲今年上納之際稱以所費比諸前日抑有加焉勒呈剩條十三斗又以曾前所無之三百兩錢欲爲加斂民間必欲使鄕會酌定之事壞了乃已而爲守令者坐視其弊不能禁抑如此字牧之官將焉用之平山府使李潤章亟施罷職之典以警列邑何如上曰依爲之出擧條濟恭曰前因德川郡守宋銓上疏批旨內簽丁之弊詳問道帥臣求其蘇殘去瘼之方以陳之以聽稟處之意行會事命下矣卽見平安監司洪良浩狀啓則以爲前節度使李漢豐牒呈內本郡虛伍五百名中其半則以該邑不緊名色査櫛塡充其半則就其良丁稍優之邑從略分排使之責代云新節度柳孝源所報一如前兵使意見別無異同而民少軍多無邑不然今若以數百名闕額分送各邑則名雖祛瘼實歸移疾至於原疏所論本道錢穀中推移給代云者雖出於方便救急之計而見今各庫旣無留儲猝難遽議就其虛伍五百名內二百名仍置本邑從便査櫛隨闕充代其餘三百名該郡留庫各衙門穀中限二千石特許加分取耗作爲減布之代逐年防給而限以五年待其流戶之還集生齒之漸長停罷加分之法依前充闕則別無大段掣礙之端庶爲目下救弊之道請令廟堂稟處矣關西軍多民少之弊無邑不然節度使所云德川虛伍之移送有裕邑似由於不識道內物情雖以本倅宋銓原疏言之請得兩營某樣錢穀以爲防給軍布之計者事面極爲未妥若然則外方亦設均役廳而後可以給代此豈成說乎道臣所當據理以斥而乃以加分耗爲請其所未安與原疏何異況只以五年爲期則五年之內稚幼者果皆壯健逃亡者果皆還集以免簽丁之苟艱乎此必無之理道臣從重推考若其從長釐弊之方營邑爛加消詳以處而不必煩諸朝廷之意更爲分付何如上曰依爲之出擧條濟恭曰因杆城慰諭御史書啓草記回啓中麟蹄田稅米太作錢事與有司之臣爛商後更爲稟處之意有所覆奏矣聞戶判之言則本邑稅米太數旣無多且寧越伊川等五邑旣許作錢於麟蹄不當異同依詳定作錢上納之意分付道臣使之趁卽擧行何如上曰依爲之出擧條濟恭曰頃因金海鹽民上言爲弊之端矯救之策詳査狀聞之意行會本道矣卽見慶尙監司鄭大容狀啓則以爲鳴旨荳豆兩島鹽産豐饒始自乙丑設倉儲米每年出給本米一千五百石於鹽漢等處公鹽三千石使之煮納此外又有什一條稅納於本邑者及龍塘倉沈漿鹽一百六十八石十斗之每石二兩式給價取用者倭館鹽所納不過爲二石七斗一年應捧合爲三千四百七十石零而近來柴道極艱昔之八九兩所貿今爲三四十兩以一石本米不能辦二石鹽煮出之資而昌原東萊蔚山等邑鹽田擧皆防築海口片片設釜陳起無常況其屢經危險米鹽運輸不便移定一款非所議到而公鹽三千石係是峽邑民食倭館鹽數亦至此些別無存減之可論而公用所需到今革罷俱難遽議目下矯救之方惟有添給貿柴之價而本倉米錢不敷推移無路還穀應留中如得萬石米加分取耗依詳定發賣則逐年辦錢當爲三千兩以此添給三千包公鹽之費龍塘鹽自臣營別爲措劃每包添給一兩亦如公鹽之例事請令廟堂稟處矣鹽柴比前極艱其弊至於難支道臣之欲添給柴價實爲救弊之道而畢竟經綸在於加分取耗近來外方之凡有變通必請加分便成時體欲以救弊者安知不又生一弊乎其所添價未知如何區處當爲得宜下詢諸宰中曾經道臣何如上曰曾經嶺伯人各陳所見可也左參贊金華鎭曰此島鹽弊其來已久而自金海府移屬於巡營亦有年矣當初設置專爲上流峽民則固難遽議革罷至於島民貧殘特甚無以辦備煮鹽之本錢故其所依賴而資生者惟此本米之預爲出給則不可以紫價之踊貴減其給米元數就其除利條斟量添給惟在道臣之從便善處臣不敢率爾仰對矣昌順曰嶺南一道産鹽之處只是鳴旨一島若減公鹽則恐反有弊雖云柴貴爲弊亦豈至如上言內所陳乎此是奸民輩欲爲減省公鹽之計臣意則今雖仍舊恐不必爲大弊也尙集曰公鹽所需乃是婢貢給代之用而在本營無甚損益故果以參量減數之意有所酬酢於大臣矣上曰大臣之意何如濟恭曰臣意則煮鹽三千石數內減其一千五百石則所煮減半民力必紓且於本倉曾前所給千五百本米亦當有餘以此量宜添給紫價則恐爲兩便之政龍塘鹽狀辭中旣請自本營別爲措劃此則別無更爲指揮之事矣上曰依爲之出擧條濟恭曰摠戎廳軍兵支放以城餉耗條與各邑軍需米塗抹分排而近來城餉連値災年太半減縮以昨年言之不足之數爲二百餘石今年又値閏朔城餉耗米之因停退減縮爲四百餘石昨今兩年不足合爲九百四十石零亦當留陣之時則無料軍兵散料上下之數亦甚不些北漢行宮各處公廨今方修葺而匠募之料亦無拮据之道在前如此之時或有一年添餉取用之例辛亥條添餉大米一千三百石特爲題給何如上曰依爲之出擧條濟恭曰昨冬牛峴前僉使柳文養上疏批旨內科外徵斂杜弊事令道帥臣往復停當具由狀聞各鎭沾益之道拔例料度亦勿規規於給耗一事得其行之公私有助之策條列狀聞事命下矣卽見平安監司洪良浩狀啓則以爲前節度使李漢豐牒呈內滿浦等五十六鎭用下名色之不緊者一倂全減料窠之過濫者亦爲裁減而戶斂旣如是減削則必有別般區劃然後鎭樣可以收拾民瘼可以蘇醒道內各衙門加分耗條每年不下近萬石米就其中限五千石特爲除出量其鎭力之殘盛分排劃給則庶可爲矯救之一端云蓋此釐弊之方屢度往復十分停當各樣給料與用下存減數爻逐行叩計則減下折米爲二千四百二十一石零錢爲三千九百三十九兩零仍存折米爲三千九百九石零內一千二百七十二石以各該鎭堡歲入條充給每年戶斂應下爲二千二百九十三石零間年戶斂上下條爲一百四十二石零仍存錢爲二千三百六十三兩零內七百三十七兩零以各鎭堡歲入條充給每年戶斂應下條爲七百四十五兩零間年戶斂上下條爲八百八十兩零而民戶徵斂一倂革罷則從今以後毋論應下與間年上下條一依元數措劃乃是不可已之事而他無拮据變通之策給耗一事實爲長遠無弊之道誠如聖敎帥臣條陳亦皆中窾依此磨鍊就於道內各衙門還穀加分耗條中應下條米錢逐年劃給間年上下條隨其用下之時磨鍊上下若無加分之年以元還耗穀中依此劃給事定式施行各鎭堡戶斂及用下存減成冊修正上送請令廟堂稟處矣各鎭堡戶斂及用下存減成冊一一披閱則此實道內大更張大釐革之事屢千石國穀之創開無前之規逐年劃給實爲重難而若行此政則關西五十六鎭無故疲氓庶得回蘇而九重西顧憧憧之憂亦可以永除矣思量到此國穀雖重有何靳持乎各衙門加分耗五千石特爲劃給使之分排各鎭如是之後戶斂若復如前穀物反供肥己則當該鎭長隨現施以贓汚之律不飭之道帥臣亦不可不嚴勘以此意各別申飭何如上曰欲蘇道內五十餘鎭民之積弊何惜半萬包米乎況旣聞之後若不快矯其弊是豈示信之意乎依此回啓特爲劃給如是而鎭長之一有犯科者令道臣拿致營門大張威儀嚴棍示衆後仍令王府用贓汚之律若不摘發道帥臣論勘亦依卿所奏爲之亦令道伯枚擧此意揭板於各鎭政堂俾各常目而小心可也出擧條載純曰年前廣州松洞一用兩面移屬水原時兩面軍丁身米闕額條筵稟後以軍餉米中區劃給代而庚戌條本府誤爲加數磨鍊前使臣鄭昌順在任時已令該府還錄餘數於會案而適値遞任未及上聞云故敢此仰達矣上曰依爲之出擧條上曰臺諫進前重圭等以次進伏世綸曰臣於見職有所難安者敢達矣上曰臺臣奏語非避嫌而有若辭職者然極爲猥越矣榮輔曰臺閣避嫌自有體例而正言姜世綸避嫌之際雜以他語非避辭非陳懇擧措顚錯事體屑越萬萬未安推考何如上曰依爲之出擧條世綸曰臣人固無似不合言責而意外除命出於逖違耿光之餘分義是重章皇出肅及登筵席奏對顚錯至有承宣請推之擧臣滿心惶愧其何敢一刻晏然於臺次乎請命遞斥臣職上曰依啓出擧條重圭曰請興陽縣爲奴罪人河翼龍更令王府嚴鞫得情夬正王法上曰不允出擧條請前掌令柳亟施屛裔之典上曰不允出擧條請伊日詣臺臺臣亟施刋削之典上曰不允出擧條請秋曹罪人柳師文亟令王府設鞫得情夬正王法上曰不允出擧條榮輔曰臺啓事體至爲嚴重而持平崔重圭傳啓之際只擧末端做錯非細萬萬未安推考何如上曰依爲之出擧條重圭曰臣知識魯莽言議巽軟淸朝耳目本不近似而聲討義重冒沒登筵莫重傳啓之際遽致顚錯之失至有承宣請推之擧以此情踪其何可一刻晏然於臺次乎請命遞斥臣職上曰勿辭亦勿退待出擧條貞運曰三司合啓事體莫重而正言姜世綸乃於未合啓之前徑先奏對旣非避嫌又非所懷有損臺體不可以罷職薄勘而止請正言姜世綸施以譴削之典上曰擬律何等審愼處則初無罷職之事而所請如是錯誤爾等罷職可也出擧條命書傳敎曰已言於大臣右相罷職傳敎還收命書榻敎曰前參判金憙敍用命書榻敎曰平山府使之代令該曹口傳差出命退諸臣以次退出